C 263/4
EL
Επίσημη Εφημερίδα της Ευρωπαϊκής Ένωσης
26.7.2023
Ως φυσικοί εταίροι ενός χώρου δεδομένων, οι στατιστικές υπηρεσίες σε εθνικό και ενωσιακό επίπεδο διαδραματίζουν καίριο ρόλο, δεδομένου ότι καθιστούν τις επίσημες στατιστικές διαθέσιμες δωρεάν, υποστηρίζουν τη διαλειτουργικότητα εντός και μεταξύ των στατιστικών τομέων και καθιστούν δυνατή την περαιτέρω χρήση των υφιστάμενων δεδομένων για την παραγωγή καινοτόμων ή βελτιωμένων επίσημων στατιστικών και, ενδεχομένως, στηρίζουν τις ανάγκες υποχρεωτικής υποβολής εκθέσεων.
Μια καλύτερη, πιο εξατομικευμένη και πιο βιώσιμη τουριστική προσφορά, συνοδευόμενη από συνεκτικά μέτρα πολιτικής στήριξης σε εθνικό, περιφερειακό και τοπικό επίπεδο, είναι καίριας σημασίας για να παραμείνει η Ευρώπη ο τουριστικός προορισμός με τη μεγαλύτερη επισκεψιμότητα στον κόσμο με καινοτόμο και βιώσιμο τρόπο, και, όπως εξηγείται κατωτέρω με περισσότερες λεπτομέρειες, ο χώρος δεδομένων για τον τουρισμό μπορεί να διευκολύνει αυτό το αποτέλεσμα.
Τα δεδομένα μπορούν να συμβάλουν στον εντοπισμό, τη μέτρηση και τη βελτίωση του αντικτύπου του τουρισμού στη βιωσιμότητα.
Μερικά παραδείγματα είναι τα δεδομένα σχετικά με την κατανάλωση ενέργειας, τα πιστοποιητικά ανανεώσιμης ενέργειας, την κατανάλωση νερού και την επεξεργασία λυμάτων των ξενοδοχείων.
Ή, τα εργαλεία ιχνηλασιμότητας των αγροδιατροφικών προϊόντων μπορούν να στηρίξουν τις τοπικές αλυσίδες εφοδιασμού, μειώνοντας με αυτόν τον τρόπο τον περιβαλλοντικό αντίκτυπο του τομέα αποκατάστασης και στηρίζοντας παράλληλα τον αγροτικό τουρισμό.
Ένα άλλο παράδειγμα των οφελών της κοινοχρησίας δεδομένων μεταξύ πεδίων και τομέων είναι η διαλειτουργικότητα μεταξύ του ευρωπαϊκού χώρου δεδομένων για τον τουρισμό και του ευρωπαϊκού χώρου δεδομένων υγείας.
Η κοινοχρησία ηλεκτρονικών δεδομένων υγείας μπορεί να είναι εξαιρετικά χρήσιμη τόσο για τον ταξιδιώτη όσο και για τη χώρα υποδοχής όσον αφορά τον σχεδιασμό και την παρουσίαση προτάσεων επαρκούς στήριξης υγειονομικής περίθαλψης.
Ως εκ τούτου, τα οφέλη που θα προκύψουν από την ενισχυμένη κοινοχρησία δεδομένων θα επηρεάσουν την αγορά στο σύνολό της, συμπεριλαμβανομένων των μεγάλων πλατφορμών που είναι οι κύριοι κάτοχοι εμπορικών δεδομένων που σχετίζονται με τον τουρισμό. 1.2.
Οι προκλήσεις της ανταλλαγής πληροφοριών σχετικά με τον τουρισμό Ο τομέας του τουρισμού αντιμετωπίζει τρεις συγκεκριμένες προκλήσεις όσον αφορά την κοινοχρησία δεδομένων, οι οποίες πρέπει να αντιμετωπιστούν από τους βασικούς παράγοντες διευκόλυνσης του κοινού ευρωπαϊκού χώρου δεδομένων για τον τουρισμό (βλέπε σημείο 2): 1.
Διαλειτουργικότητα δεδομένων
Ο σχεδιασμός, η διαχείριση και η προσφορά τουριστικής εμπειρίας, για σκοπούς λήψης αποφάσεων ή καινοτομίας, απαιτεί ποικιλία δεδομένων μη προσωπικού χαρακτήρα.
Ένα ιδιαίτερο χαρακτηριστικό του τουριστικού τομέα είναι ότι οποιοσδήποτε τομέας δεδομένων θα μπορούσε δυνητικά να είναι χρήσιμος για τη δημιουργία τουριστικής εμπειρίας (π.χ. κινητικότητα, ενέργεια, περιβάλλον, πολιτιστική κληρονομιά, πολεοδομικός σχεδιασμός, υγεία κ.λπ.), παρότι βασικά σύνολα δεδομένων μη προσωπικού χαρακτήρα παρουσιάζουν ιδιαίτερο ενδιαφέρον για τους φορείς εκμετάλλευσης.
Στο πλαίσιο των εκτεταμένων διαβουλεύσεων με τα ενδιαφερόμενα μέρη που διεξήχθησαν από την Ευρωπαϊκή Επιτροπή μεταξύ του 2021 και του 2023 εντοπίστηκαν σύνολα δεδομένων που είναι ιδιαίτερα σημαντικά για τους φορείς εκμετάλλευσης (ανάλογα με την περίπτωση χρήσης και τον σκοπό της συλλογής δεδομένων): διαθεσιμότητα και ζήτηση καταλύματος· ταξιδιωτικές ευκαιρίες και ζήτηση· περιβαλλοντικές και κοινωνικές επιπτώσεις του τουρισμού· και τάσεις της προσφοράς και της αγοράς.
Ως εκ τούτου, η βασική πρόκληση είναι η ανταλλαγή και η σύγκριση πληροφοριών από διαφορετικές πηγές, αποφεύγοντας επικαλύψεις και επαναλήψεις στον μέγιστο δυνατό βαθμό, σε ένα πλαίσιο διαλειτουργικότητας που είναι κοινό με άλλα τομεακά δεδομένα.
Εάν είναι δυνατόν, μπορούν να διερευνηθούν πρότυπα που χρησιμοποιούνται ήδη και είναι διάσπαρτα μεταξύ των ενδιαφερόμενων μερών (βλ. 2.3).
2.
Πρόσβαση στα δεδομένα
Το τουριστικό οικοσύστημα της ΕΕ δεν βασίζεται σε μια κοινή πλατφόρμα αγοράς: οι προσφορές μοντελοποιούνται και καταλογογραφούνται τόσο από ιδιωτικούς φορείς όσο και από δημόσιες αρχές σε εθνικό, περιφερειακό και τοπικό επίπεδο, δημιουργώντας ένα ποικιλόμορφο, πλούσιο και πολυγλωσσικό τοπίο, ενώ η διαχείριση των κρατήσεων πραγματοποιείται τόσο μέσω πλατφορμών (μεγάλων και μικρών) όσο και ανεξάρτητα από τους παρόχους.
Μολονότι ο κοινός χώρος δεδομένων για τον τουρισμό της ΕΕ δεν λειτουργεί ως φορέας της αγοράς (δηλαδή δεν θα επιτρέπει ούτε θα συγκεντρώνει τις κρατήσεις), μπορεί να προσφέρει στους φορείς εκμετάλλευσης εργαλεία αναζήτησης πληροφοριών (βλ. 2.2).
3.
Παροχή δεδομένων από ενδιαφερόμενους φορείς του δημόσιου και του ιδιωτικού τομέα
Τα δεδομένα μπορούν να είναι ανοικτά (όπως, για παράδειγμα, πληροφορίες σχετικά με τα δρομολόγια, την κυκλοφορία και μετεωρολογικές πληροφορίες, ή δεδομένα που εξάγονται από την περιήγηση στο διαδίκτυο), αλλά μπορούν επίσης να είναι ιδιωτικά, εμπορικά και ευαίσθητα.
Στον βαθμό που ανταλλάσσονται δεδομένα προσωπικού χαρακτήρα, όλα τα ενδιαφερόμενα μέρη πρέπει να συμμορφώνονται προς τις διατάξεις του γενικού κανονισμού για την προστασία δεδομένων (ΓΚΠΔ) (8).
Όσον αφορά τα εμπορικά δεδομένα, στα οποία περιλαμβάνεται το μεγαλύτερο μέρος των πληροφοριών που σχετίζονται με κρατήσεις, ταξίδια, διαδικτυακές αναζητήσεις και πληρωμές, βρίσκονται στην κατοχή μικρού αριθμού μεγάλων φορέων, οι οποίοι πρέπει να συμπεριληφθούν στη συζήτηση σχετικά με τους κανόνες που διέπουν την πρόσβαση σε δεδομένα εντός του χώρου δεδομένων.
(8) Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ.
1).